BERZE DIÁKSPORT EGYESÜLET

**ALAPSZABÁLYA**

## **a 2022. október 13-án elfogadott**

## **MÓDOSÍTÁSOKKAL EGYSÉGES SZERKEZETBEN**

**/Módosítások dőlt, félkövér betűtípussal jelölve/**

A Diáksport Egyesület és tagsága

**1.** A Diáksport Egyesület neve: BERZE DIÁKSPORT EGYESÜLET

Rövidített neve: BERZE DSE

Az Egyesület székhelye: 3200 Gyöngyös, Kossuth utca 33.

E-mail: titkarsag@berze.hu

Színe: piros-fehér

Alapításának éve: 1997. /Előd: Berze DSK 1969./

**2.** Törvényességi ellenőrzést gyakorol: Ügyészség

**3.** Működésének területe: Berze Nagy János Gimnázium

3200 Gyöngyös, Kossuth u. 33.

**Az egyesület hatóköre**: területi

**4.) Az egyesület elsődleges (közhasznú) alaptevékenységével az alábbi közfeladatok teljesítését szolgálja**:

**4.1.) sport**

Az egyesület e közfeladathoz kapcsolódóan:

a) gondoskodik a rendszeres testedzés feltételeinek megteremtéséről,

b) elősegíti az egészséges életmód és a szabadidősport gyakorlása feltételeinek megteremtését,

c) az esélyegyenlőség jegyében támogatja a gyermek- és ifjúsági sportot, a családok sportját, a hátrányos helyzetű társadalmi csoportok, valamint a fogyatékosok sportját,

d) tagjainak rendszeres játék-, versengés-, túrázás- és versenylehetőség tervezése, szervezése.

e) a rendszeres testgyakorlás feltételeinek biztosítása,

f) felkészítés a Diákolimpiai versenyekre,

g) az állami és társadalmi erőforrások szervezése,

h) tanfolyamok, táborok működtetése.

A fenti közfeladatok teljesítését különösen a sportról szóló 2004. évi I. tv. 49.§-ban foglalt jogszabályhelyek írják elő.

# **4.2.) gyermek- és ifjúságvédelem**

Az egyesület e közfeladathoz kapcsolódóan:

a) elősegíti az ifjúság speciális igényeinek figyelembevételével az egyéni képességeikhez igazodó, legeredményesebb fejlődést,

b) megteremti a minél teljesebb társadalmi beilleszkedés lehetőségeit.

A fenti közfeladatok teljesítését különösen Magyarország Alaptörvénye XI. cikk (2) bekezdése, Magyarország helyi önkormányzatairól szóló 2011. évi CLXXXIX. tv. 13.§ (1) bekezdés 6. , 15. pontjai és a köznevelésről szóló 2011. évi CXC. tv. 3. § -ban foglalt jogszabályhelyek írják elő.

Az egyesület nem zárja ki, hogy a közhasznú tevékenységeiből, illetve az e körben nyújtott szolgáltatásaiból az egyesület tagjain kívül mások is - azonos feltételekkel - részesülhessenek.

Az egyesület vállalkozási tevékenységet csak közhasznú céljainak megvalósítása érdekében, azokat nem veszélyeztetve végezhet, de annak eredményét nem oszthatja fel, mert azt a jelen alapszabályban meghatározott tevékenységi célokra kell fordítania.

**4/B**. Az egyesület közvetlen politikai tevékenységet nem folytathat, szervezete pártoktól független és azoknak anyagi támogatást nem nyújthat. Az egyesület országgyűlési vagy önkormányzati képviselőjelöltet választáson nem állíthat, és nem támogathat. Önálló szervezettel rendelkezik és önálló tevékenységet folytat.

**5.** **Tagsága**:

a./ A Berze DSE tagja lehet az intézmény valamennyi nappali tagozatos tanulója és tanára, ha az egyesület céljaival azonosul, és vállalja a tagdíj megfizetését.

b./ A Berze DSE tagja lehet bármely magyarországi bejegyzésű jogi személy, aki nyilatkozik a belépési szándékról és elfogadja az egyesület céljait, továbbá vállalja az egyesület tagjait terhelő kötelezettségek teljesítését.

c./ Az egyesület különleges jogállású tagjai:

1. Az egyesület tiszteletbeli tagja lehet minden személy, aki közéleti, társadalmi tevékenységével az egyesület céljainak megvalósításában kiemelkedő, vagy nagy értékű munkát végzett. A tagfelvételről az elnökség javaslatára a soron következő közgyűlés/küldöttgyűlés határoz; a tagsági viszony kezdő napja a határozat napja. A tiszteletbeli tag számára a tagdíj fizetése csak jogosultság.

2. Az egyesület pártoló tagja lehet - költségvetési szervet kivéve - minden személy, aki az egyesület tevékenységében csak vagyoni hozzájárulással és/vagy az egyesület által támogatott művészeti csoportokban való személyes közreműködéssel vesz részt. A tagfelvételről az elnökség javaslatára a soron következő közgyűlés/küldöttgyűlés határoz; a tagsági viszony kezdő napja a határozat napja. A pártoló tagok közül az egyesület által támogatott művészeti csoportokban résztvevő személy csak az éves a tagdíj felének a megfizetésére köteles.

**6. Tagsági viszony létesítése**:

A DSE-be való be-és kilépés önkéntes. Az egyesületbe belépni szándékozó tag belépési szándékáról az erre vonatkozó írásbeli nyilatkozatot személyi adatainak közlésével aláírja és az egyesület elnökének benyújtja. A kiskorú kérelmező a belépési szándékáról az erre vonatkozó írásbeli nyilatkozatot törvényes képviselőjével közösen írja

A tagsági viszony a kérelem közgyűlés általi elfogadásávaljön létre, amely nappal az egyesület elnöke a belépési nyilatkozatot záradékolja. A záradékolt belépési nyilatkozat egy példányát a tag részére írásban kézbesíteni kell.

**6/A. A tagsági viszony megszűnik:**

- a kilépési szándék bejelentésével,

- a tagsági jogviszony egyesület általi felmondásával,

- a közgyűlés/küldöttgyűlés kizáró határozatával,

- elhalálozás esetén.

**6/B.** A különleges jogállás tag (pártoló és tiszteletbeli tagság) megszűnik

- a közgyűlés/küldöttgyűlés visszavonásával,

- a címről való lemondással,

- a pártoló és tiszteletbeli tag halálával, illetve jogutód nélküli megszűnésével.

**7.** A diáksport egyesület akkor működhet, ha a gimnázium nappali tagozatos tanulóinak legalább 20 százaléka a tagja.

**8.** A diáksport egyesületi tagok jogai és kötelességei:

**a./** A diáksport egyesületi tag jogai:

- a tag jogosult a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni,

- a diáksport egyesület elnöksége által meghatározott feltételek szerint részt vehet a sportcsoportok munkájában, edzéseken, versenyeken használhatja a sportlétesítményeket, sportszereket és sportfelszereléseket, igényelheti a diáksport egyesület szakembereinek segítségét,

- a diáksport egyesület képviseletében részt vehet a diáksport-versenyeken,

- részesülhet a diáksport egyesület által nyújtott kedvezményekben,

- részt vehet a diáksport egyesület közgyűlésén/küldöttgyűlésén/, az elnökség tagjainak és tisztségviselőinek megválasztásában, továbbá a határozatok meghozatalában,

- tisztségre választható/képviselettel járó tisztségre csak 18 éves kor fölött/,

- véleményt nyilváníthat, javaslatot tehet a diáksport egyesületet érintő bármely kérdésben, a diáksport egyesület felügyelő szervénél indítványozhatja a diáksport egyesület jogszabályba vagy alapszabályba ütköző határozatának megsemmisítését.

**b./** A diáksport egyesületi tag kötelességei:

- rendszeres sporttevékenységet folytasson,

- tartsa be a diáksport egyesület alapszabályát, hajtsa végre a diáksport egyesület vezető szerveinek reá vonatkozó határozatait,

- magatartása mindig sportszerű legyen,

- legjobb tudásának megfelelően képviselje diáksport egyesületét,

- fizesse a diáksport egyesület tagsági díját, óvja meg vagyonát.

**9.** A diáksport egyesületi különleges jogállású tagjainak jogai és kötelességei:

A különleges jogállású tagok az egyesület szerveibe nem választhatók és az egyesületi szervek döntéshozatalában csak tanácskozási joggal vehetnek részt.

a./ A diáksport egyesületi pártoló tag jogai különösen:

- használhatja diáksport egyesület saját tulajdonát képező vagy bérelt létesítményeit,

- javaslatokat, észrevételeket tehet az egyesület működésével kapcsolatban,

- részesülhet az egyesület nyújtotta kedvezményekben,

- az elnökség megbízásával felügyeletet tarthat, foglalkozást vezethet, elláthat technikai és egyéb feladatokat.

b./ A diáksport egyesületi pártoló tag kötelességei különösen:

- az alapszabály betartása,

- a sportegyesület célkitűzéseinek erkölcsi és anyagi támogatása,

- sportszerű magatartás.

**10**. A diáksport egyesület jogi személy tagjainak jogai és kötelességei:

a./ A jogi személy tag jogai különösen:

- a diáksport egyesület elnökségével kötött megállapodás alapján használhatja a rendelkezésre álló létesítményeket,

- jogi személy dolgozóinak nappali tagozaton tanuló gyermekei részt vehetnek a diáksport egyesület eseményein, használhatják annak létesítményeit.

A jogi személy tag kötelessége a diáksport egyesület céljainak erkölcsi, anyagi támogatása.

A különleges jogállású tagok egyéb jogaira és kötelezettségeire a jelen alapszabály eltérő rendelkezését kivéve egyebekben a (rendes) tagokra vonatkozó szabályok megfelelően irányadóak.

**10/A**. Az egyesület nem zárja ki, hogy tagjain kívül más is részesülhessen az egyesület közhasznú szolgáltatásaiból. A szolgáltatás igénybevételének módja lehet rendszeres vagy alkalomszerű.

A szolgáltatások igénybevételének lehetőségei a faliújságon és az iskolarádióban elhangzó felhívások alapján megismerhetőek, továbbá a működő szakosztályoktól, illetve azok vezetőitől e körben felvilágosítás kérhető.

**A diáksport egyesület szervezete**

**11.** A diáksport egyesület legfőbb szerve a közgyűlés/küldöttgyűlés/. Küldöttközgyűlést kell összehívni, ha a tagok száma 200-nál több. A küldöttgyűlés küldötteinek aránya 10%. A tanuló és sportcsoportok választják a küldötteket az elnökség által meghatározott létszámarányban.

## **12.** A közgyűlés/küldöttgyűlés összehívása és lebonyolítása

1**.** A közgyűlés/küldöttgyűlés évente legalább egy alkalommal ülésezik.

A közgyűlés/küldöttgyűlést össze kell hívni akkor is, ha a szükséges intézkedések megtétel céljából ennek bármelyek törvényi feltétele megvalósul; annak összehívását a bíróság elrendeli; vagy a tagok legalább egyharmada - az ok és cél megjelölésével - indítványozza.

A közgyűlés/küldöttgyűlés nyilvános, a nyilvánosság csak jogszabályban meghatározott esetekben korlátozható.

2**.** A közgyűlés/küldöttgyűlést az elnökség meghívó küldésével hívja össze.

A meghívónak tartalmaznia kell az egyesület nevét és székhelyét, az ülés idejének és helyszínének megjelölését és az ülés napirendjét. A napirendet olyan részletességgel kell feltüntetni, hogy a szavazásra jogosultak a tárgyalni kívánt témakörben álláspontjukat kialakíthassák.

A közgyűlés/küldöttgyűlés az egyesület székhelyén kívül bármilyen más erre alkalmas helyre is összehívható.

3**. A meghívót a napirendek feltüntetésével legalább 15 nappal előbb kell a Gyöngyösi Berze Nagy János Gimnázium hirdetőtábláján közzétenni.**

4**.** Ha a közgyűlést/küldöttgyűlést nem szabályszerűen hívták össze, az ülést csak akkor lehet megtartani, ha azon valamennyi részvételre jogosult tag jelen van, és egyhangúlag hozzájárul annak megtartáshoz.

5.A közgyűlést/küldöttgyűlést az egyesület elnöke a kiküldött napirend sorrendjében levezetőként irányítja. A jegyzőkönyv vezetésére külön személyt kell kijelölni és esetenként két hitelesítőt kell választani. Az egyesület legalább két tagjának indítványára a levezetésre az elnökön kívül más személy is választható; erről a közgyűlés/küldöttgyűlés előzetesen egyszerű szótöbbséggel dönt.

6**.** A közgyűlés/küldöttgyűlés tisztségviselőinek megválasztása után, de még a napirendi pontok megtárgyalása előtt az egyesület tagja napirend kiegészítést kérheti, a kiegészítés indokolásával.A napirend kiegészítésnek tárgyában a közgyűlés/küldöttgyűlés előzetesen egyszerű szótöbbséggel dönt.

7**.** A közgyűlés/küldöttgyűlésről felvett jegyzőkönyv tartalmazza az egyesület nevét, az ülés idejét és helyszínét, a megjelent tagok számát, továbbá az ülés napirendi pontjait.

A jegyzőkönyv tartalmazza a közgyűlésen/küldöttgyűlésen felszólaló személyek nevét és felszólalásuk lényegét.

A jegyzőkönyv tartalmazza a meghozott döntéséket sorszámozással ellátva, illetve a döntést támogatók és ellenzők számarányát.

**13.** A közgyűlés/küldöttgyűlés akkor határozatképes, ha - a szabályszerű összehívása mellett - a szavazati joggal rendelkező tagok több mint fele megjelent.

A határozatképességet minden határozathozatalnál külön vizsgálni kell, így különösen akkor, ha a közgyűlés/küldöttgyűlés ideje alatt szavazati joggal rendelkező tag az ülést elhagyja, vagy a határozat olyan tagot érint, aki az adott kérdésben nem szavazhat.

**13/A.** Megismételt közgyűlést/küldöttgyűlést akkor lehet tartani, ha az eredeti időpontra összehívott közgyűlés/küldöttgyűlés nem volt határozatképes.

**Határozatképtelenség esetén a megismételt közgyűlés/küldöttgyűlés az eredeti napirenden szereplő ügyekben a megjelentek számra tekintet nélkül határozatképes, ha azt az eredeti időpontot legalább három és legfeljebb tizenöt nappal követő időpontra hívják össze, ha a távolmaradás jogkövetkezményeit, és a megismételt közgyűlés/küldöttgyűlés időpontját és helyét az eredeti meghívó tartalmazta.**

Megismételt közgyűlésen/küldöttgyűlésen a napirend kiegészítése nem kérhető. A közgyűlési/küldöttgyűlési meghívóban fel kell hívni a tagok figyelmét a megismételt közgyűlés/küldöttgyűlés eltérő határozatképességi szabályaira.

**14.** A közgyűlés/küldöttgyűlés minden döntését - így különösen az éves beszámoló jóváhagyását, az egyesület szerveinek, illetve a tisztségviselők megválasztását is - nyílt szavazással, a jelenlévő szavazásra jogosult tagok egyszerű szótöbbséggel hozza meg kivéve a következőket:

**-** az alapszabály módosításához a jelen lévő tagok háromnegyedes szótöbbséggel hozott határozat szükséges;

**-** az egyesület céljának módosításához és az egyesület megszűnéséről rendelkező döntéshez a szavazati joggal rendelkező tagok háromnegyedes szótöbbséggel hozott határozata szükséges.

Szavazategyenlőség esetén nincs eredményes határozathozatal.

A szavazatokat a levezető számolja össze.

Az egyesület legalább két tagjának előterjesztett indítványára bármely kérdésben kérhető titkos szavazás elrendelése; erről a közgyűlés/küldöttgyűlés előzetesen egyszerű szótöbbséggel dönt.

Titkos szavazás elrendelése esetén legalább két személyt is kell választani, akik az írásban leadott szavazatokat összeszámolják és ennek eredményét a levezetővel közlik, aki azt kihirdeti.

A döntésekben nem szavazhat az a tag,

**-** akit a határozat kötelezettség vagy felelősség alól mentesít vagy az egyesület terhére másfajta előnyben részesít,

**-** akivel a határozat szerint szerződést kell kötni, vagy ellene pert kell indítani,

**-** akinek olyan hozzátartozója érdekelt a döntésben, aki az egyesületnek nem tagja vagy alapítója,

**-** aki a döntésben érdekelt más szervezettel többségi befolyáson alapuló kapcsolatban áll,

**-** aki a döntésben egyébként személyesen érdekelt.

Ha egy tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

Amennyiben a közgyűlés/küldöttgyűlés valamely döntése az egyesület tagját, vagy más személyt név szerint is megjelöli, vele a meghozott határozat kivonatát az elnök írásban is közli, amennyiben a határozat meghozatala és kihirdetése során az érintett személy nem volt jelen.

**15.** A közgyűlés/küldöttgyűlés/ kizárólagos hatáskörébe tartozik:

a./ a diáksport egyesület megalakulásának, feloszlásának, a Magyar Diáksport Szövetséghez való csatlakozásának, valamint más diáksport egyesülettel történő egyesülésnek kimondása,

b./ az alapszabály és a fegyelmi szabályzat megállapítása, elfogadása,

c./ az elnökség, az elnök/ügyvezető elnök/, a titkár 3 évre történő megválasztása, illetve az elnökség tagjai sorába kooptált személyek tisztségükben történő megerősítése,

d./ küldöttek választása a Magyar Diáksport Szövetség küldöttértekezleteire,

e./ a diáksport egyesület tartalmi tevékenységének meghatározása, éves munkatervének, esemény-naptárának elfogadása, a közhasznúsági jelentés elfogadása

f./ a költségvetés bevételi főösszegének és a kiadások költséghelyenkénti előirányzatának megállapítása, az éves gazdálkodásról szóló beszámoló elfogadása,

g./ az elnökség tevékenységéről való beszámoltatás,

h./ a tagok tagdíjának, a pártoló tagsági díj alsó határának, valamint a fizetés módjának megállapítása.

i./ a közgyűlés nyilvános

**16.** A diáksport egyesület működését 5 tagú elnökség irányítja, -mely egy elnökből, egy titkárból, 3 tagból áll - melynek elnöke csak nagykorú magyar állampolgár lehet. Az elnökségi üléseken a diákok képviseletében legfeljebb 2 fő tanácskozási joggal részt vehet.Az elnökség szükség szerint, de háromhavonta legalább egyszer ülésezik. Üléseit az elnök írásbeli meghívóval hívja össze, amelyben közölni kell az ülés helyét, idejét és a napirendi pontokat. Az elnökön kívül az elnökség bármely tagja is jogosult arra, hogy- az ok és cél megjelölésével- az elnökség ülését összehívja. Az üléseket az elnök, akadályoztatása esetén az elnökség estenként megválasztott más tagja vezeti. Az elnökség akkor határozatképes, ha összehívása szabályosan történt és ülésén legalább 4 tagja jelen van.

A nem szabályosan összehívott elnökség döntést csak akkor hozhat, ha minden tagja jelen van és összehívása ellen nem tiltakoznak, továbbá a napirendi pontokat egyhangúan elfogadják.

Az elnökség döntéseit nyílt szavazással, egyszerű szótöbbséggel hozza, határozatképtelenség esetén az elnök/esetenként megválasztott más tagja szavazata dönt. A döntésekben nem szavazhat az a tag, aki vagy akinek közeli hozzátartozója, továbbá élettársa a határozat alapján kötelezettség illetve felelősség alól mentesül, vagy bármilyen más előnyben részesül, továbbá aki a megkötendő jogügyletben egyébként érdekelt. Az elnökség ülésein meghívott személy vehet részt. Az elnökség üléseiről a jelenlévők által aláírt jegyzőkönyv készül.

A közgyűlésen/küldöttgyűlésen és az elnökség ülésen hozott érdemi határozatokról az egyesület elnöke köteles folyamatosan nyilvántartást vezetni, amelyben fel kell tüntetni a döntés tartalmát, időpontját, és hatályát, továbbá a döntést támogató, ellenző vagy attól tartózkodó szavazatok (ha lehetséges: személyek) számát, továbbá annak meghatározását, hogy a döntést az érintettek tájékoztatásán túl más módon közzé kell-e tenni.

Az egyesület elnöke a közgyűlés/küldöttgyűlés és az elnökség a döntéseit a jelenlévő érintettekkel szóban közli, a jelen nem lévő érintettekkel pedig írásban. Az elnök gondoskodik arról is, hogy a közgyűlés/küldöttgyűlés döntései a döntéshozatalt követően legalább 15 nap időtartamra az egyesület székhelyén lévő hirdetőtáblán is kifüggesztésre kerüljenek.

Az egyesület szerveinek minden döntése nyilvános. A döntésekről vezetett nyilvántartásba bárki betekinthet, arról saját költségére másolatot készíthet. A közérdeklődésre számot tartó döntéseket, így különösen az éves beszámoló és a közhasznúsági melléklet fontosabb adatait egy helyi lapban is közzé lehet tenni.

Az egyesület működésével kapcsolatban keletkezett összes hivatalos iratba bárki betekinthet, erre az egyesület székhelyén az egyesület elnökével előzetes időpont-egyeztetés alapján van mód. Az irat-betekintési jog nem sértheti az adatvédelemre és titokvédelemre vonatkozó jogszabályi rendelkezéseket. Az egyesület irataiból az érdeklődő feljegyzést készíthet, illetve azokról - költségtérítés mellett - másolatot kérhet.

**16/A.** Az elnökségnek csak teljes cselekvőképességgel rendelkező olyan nagykorú személyek lehet a tagja, akit bűncselekmény elkövetése miatt jogerősen szabadságvesztés büntetésre nem ítéltek, továbbá e foglalkozástól, illetve a közügyek gyakorlásától, így különösen vezető tisztségviselői tevékenységtől jogerősen el nem tiltottak.

A közhasznú szervezet megszűnését követő három évig nem lehet az elnökség tagja az a személy, aki korábban olyan közhasznú szervezet vezető tisztségviselője volt -annak megszűnését megelőző két évben legalább egy évig-

- amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki;

- amellyel szemben az állami adó- és vámhatóság jelentős összegű hiányt tárt fel;

- amellyel szemben az állami adó- és vámhatóság üzletlezárás intézkedést alkalmazott vagy üzletlezárást helyettesítő bírságot szabott ki;

- amelynek adószámát az állami adó- és vámhatóság felfüggesztette vagy törölte volna.

**17**. Az egyesület ügyvezetését az elnökség látja el.

Az elnökség feladata és hatásköre:

a./ a diáksport egyesület tevékenységének közvetlen irányítása.

Az elnökség maga állapítja meg munkatervét, illetőleg készíti el - szervezeti és működési szabályzatában- az ügyrendjét.

b./ a közgyűlés/küldöttgyűlés/ előkészítése, az éves beszámolóval egyidejűleg közhasznúsági jelentés készítése, amely tartalmazza:

a számviteli beszámolót,

a költségvetési támogatás felhasználását,

a vagyon felhasználására vonatkozó kimutatást

a cél szerinti juttatások kimutatását

a központi költségvetési szervtől, az elkülönített állami pénzalaptól, a helyi önkormányzattól, az egészségbiztosítási önkormányzattól, és mindezek szerveitől kapott támogatás mértékét

a vezető tisztségviselőknek nyújtott juttatások értékét, illetve összegét

a közhasznú tevékenységről szóló rövid tartalmi beszámolót.

A közhasznúsági jelentés nyilvános, abba bárki betekinthet, és abból saját költségére másolatot kérhet.

c./ a tagok, jogi tagok felvétele,

d./ a diáksport egyesület sportfejlesztési terve költségvetésének kidolgozása, az éves program, a munka- és ülésterv, valamint a versenynaptár jóváhagyása, a Szervezeti és működési szabályzatban megfogalmazottak szerint

e./ a diáksport egyesület eredményes működéséhez, a sportoláshoz, a testedzéshez, a természetjáráshoz szükséges feltételek megteremtése, koordinálása,

f./ a sportági szakosztályok létrehozása, megszüntetése, beszámoltatása,

g./ a foglalkozásvezetők megbízása,

h./ a diáksport egyesületet megillető egyetértési és véleményezési jogok gyakorlása,

i./ fegyelmi jogkör gyakorlása.

#### **17/A.** Az elnökség díjazása

Az elnökség tagjai megbízásuknak anyagi ellenszolgáltatás nélkül tesznek eleget, esetleges költségeik megtérítésére azonban igényt tarthatnak, melyről bemutatott számla alapján az elnökség dönt.

**18**. A diáksport egyesület elnökének jogai és feladatai:

a./ vezeti és szervezi az elnökség munkáját, képviseli az egyesületet,

b./ irányítja és ellenőrzi a sportegyesület tevékenységét, irányítja a sportegyesület gazdálkodását, utalványozási jogot gyakorol (utalványozási jogait az érvényes jogszabályok figyelembevételével átruházhatja),

c./ munkáltatói jogkört gyakorol a jogszabályokban meghatározott feltételek szerint,

d./ két elnökségi ülés között eljár az elnökség nevében, erről a soros ülésen beszámolni köteles,

e./ intézkedik és dönt a küldöttközgyűlés vagy az elnökség által hatáskörébe utalt ügyekben,

f./ együttműködik az illetékes állami és társadalmi szervekkel,

g./ gondoskodik a közgyűlés/küldöttgyűlés által jóváhagyott a beszámoló és a közhasznúsági melléklet letétbe helyezéséről és megfelelő közzétételéről.

##### h./ gondoskodik olyan nyilvántartás vezetéséről (határozatok tára), amelyből a közgyűlési-, továbbá az elnökségi határozatok tartalma, időpontja és hatálya, illetve a döntést támogatók és ellenzők aránya (ha lehetséges, személye) megállapítható.

**19**. A diáksport egyesület elnökségi tagjainak jogai és feladatai:

a./ rendszeresen és tevékenyen részt vesz

- a diáksport egyesület feladatainak meghatározásában és megvalósításában,

- a határozatok előkészítésében és meghozatalában,

- a küldöttgyűlés és az elnökség határozatainak, valamint a Magyar Diáksport Szövetség

felsőbb szerve iránymutatásainak végrehajtásában, a végrehajtás ellenőrzésében,

b./ jogosult és köteles a diáksport egyesület tevékenységét figyelemmel kísérni, azzal

kapcsolatban javaslatait, észrevételeit az elnökség elé terjeszteni,

c./ felelős a gazdasági, pénzügyi és egyéb kérdésekben hozott elnökségi határozatért, kivéve,

ha ellenvéleményét kifejezetten fenntartotta és azt maradandóan kinyilvánította.

Az egyesület a közhasznúsági jelentést és a szervezet éves beszámolóját, a beszámoló elfogadását követő 30 napon belül a gimnázium hirdetőtáblájára 15 napra köteles kifüggeszteni.

**20.** A diáksport egyesületben - a helyi lehetőségek figyelembe vételével - a tagság igénye, az intézmény tanulóinak életkori összetétele és az elnökség határozata alapján általános vagy sportági csoportok/szakosztályok/ működhetnek.

**21.** A sportcsoportok feladatai:

a,/ rendszeres játék, gyakorlási és versenyzési lehetőségek biztosítása,

b./ az intézményen belüli játékok, vetélkedések, versenyek megszervezése,

c./ turisztikai események szervezése,

d,/ a sportcsoport hatáskörébe utalt egyéb feladatok ellátása /pl. aktívaképzés, önköltséges

tanfolyamok szervezése stb./

e./ a csoport munkájának népszerűsítése, a mozgósítás,

f./ a kibontakozó tehetségek irányítása külső sportegyesületbe.

**A diáksport egyesület gazdálkodása**

**22.** A diáksport egyesület éves költségvetés alapján, az egyesületekre és a közhasznú szervezetekre vonatkozó pénzügyi előírásoknak megfelelően gazdálkodik. Vállalkozási tevékenységet csak közhasznú céljainak megvalósítása érdekében, azokat nem veszélyeztetve végez, anyagi erőit az alapszabályában meghatározott tevékenységre fordítja

**22/A.** Az egyesület a vezető tisztségviselőt, a támogatót, az önkéntest, valamint e személyek közeli hozzátartozóját – a bárki által megkötés nélkül igénybe vehető szolgáltatások, illetve az egyesület által tagjának a tagsági viszony alapján nyújtott, alapszabálynak megfelelő juttatások kivételével – cél szerint juttatásban nem részesítheti.

Az egyesület az alapcél szerinti (ezen belül közhasznú) tevékenységéből, illetve a gazdasági-vállalkozási tevékenységéből származó bevételeit és költségeit, ráfordításait (kiadásait) elkülönítetten tartja nyilván. Az egyesület - közhasznúsági jogállasa alatt- kettős könyvvitel vezetésére köteles.

**23**. A diáksport egyesület bevételei különösen:

- a rendes, a pártoló- és jogi tagok által fizetett tagdíj,

- az államháztartás alrendszereitől vagy más adományozótól közhasznú céljára vagy működési fedezésére kapott támogatás, illetve adomány,

- a közhasznú tevékenység folytatásából származó, ahhoz közvetlenül kapcsolódó bevétel,

- az egyéb cél szerinti tevékenység folytatásából származó, ahhoz közvetlenül kapcsolódó bevétel,

- sikeres pályázatok-

- személyi jövedelemadó felajánlott 1%-a,

rendezvény- tanfolyam és egyéb bevételek,

- a sporttevékenységet szolgáló, tanulónként évente biztosított állami támogatás jogszabályban megállapított hányada

**24**.A diáksport egyesület kiadásai különösen:

- a közhasznú tevékenység érdekében felmerült közvetlen költségek/ráfordítások, kiadások/,

- az egyéb cél szerinti tevékenység érdekében felmerült közvetlen költségek /ráfordítások, kiadások/, azaz,

- a sportszakemberek, pénzügyi szakember, adminisztrátor, technikai személyzet bérjellegű kiadásai,

- sport- és egyéb turisztikai eszközök, sportruházat beszerzése,

- versenyeztetés /nevezési díj, útiköltség, étkeztetés, terembérleti, játékvezetői díj/,

- egyéb kiadások/jutalmak, elismerések/.

**24/A.** Az egyesület alapítói vagyoni hozzájárulás fizetésére nem voltak kötelesek.

Az egyesület tagjai vagyoni hozzájárulásként kizárólag tagdíjat kötelesek fizetni legkésőbb a tárgyév december 31. napjáig, amelynek éves mértékét a közgyűlés határozza meg.

**24/B**. Az egyesület bármely cél szerinti juttatását pályázathoz kötheti.

Az egyesület elnöke gondoskodik arról, hogy a pályázati kiírás az egyesület székhelyén lévő hirdetőtáblán legalább 5 napon keresztül kifüggesztésre kerüljön. A pályázati kiírásba, mint az egyesület működésével kapcsolatban keletkezett hivatalos iratba ezt meghaladóan is bárki betekinthet, erre az egyesület székhelyén az egyesület elnökével előzetes időpont-egyeztetés alapján van mód.

A pályázatnak tartalmaznia kell különösen az igénylő(k) nevét és lakcímét, az igénylő(k) anyagi helyzetére vonatkozó tájékoztatást, az igényelt támogatás összegét, továbbá a pályázati kiírásban támasztott speciális feltétel meglétéről való nyilatkozatot és/vagy annak bizonyítékát.

A pályázatokat az elnökség a pályázati feltételek és a benyújtott pályázat összevetése alapján bírálja el.

Amennyiben a felhívásra pályázat nem érkezett be, vagy a beérkezett pályázatokat az elnökség alaki vagy tartalmi hibák miatt nem fogadja el, a pályázati kiírást meghiúsultnak kell tekinteni. Ilyen esetben az elnökség dönthet úgy, hogy a pályázati kiírást megismétli vagy más feltételekkel egy új pályázatot ír ki.

Nyertes pályázat esetén az elnök az erről szóló döntést követő legkésőbb 30 napon belül gondoskodik arról, hogy a pályázat nyertese a cél szerinti juttatást megkapja.

**25.** A diáksport egyesület tartozásaiért saját vagyonával felel. A diáksport egyesület tartozásaiért a tagok saját vagyonukkal nem felelnek.

**26.** Megszűnik az egyesület a jogi személy megszűnésére vonatkozó általános (Ptk. 3: 48.§), továbbá az egyesület megszűnésére vonatkozó további speciális feltételek (Ptk. 3: 83.§) bekövetkezése esetén.

Ha az egyesület bírósági feloszlatás miatt szűnik meg, a hitelezők kielégítése után fennmaradó vagyon állami tulajdonba kerül, és azt a jogszabályban meghatározott minisztérium költségvetésében az utánpótlás-nevelés támogatására kell fordítani.

Minden más megszűnés estén a fennmaradó vagyonát a székhelye szerint illetékességgel rendelkező bírósági által nyilvántartott legnagyobb taglétszámú közhasznú sportegyesületnek kell átadni, aki köteles azt sportcélokra felhasználni.

**Vegyes rendelkezések**

**27**. A diáksport egyesület jogi személy, amelyet elnöke képvisel. ***Az elnök képviseleti joga önálló és általános. Az elnököt távollétében, vagy tartós akadályoztatása esetén az elnököt az egyesület titkára helyettesíti. A titkár képviseleti joga önálló és általános.***

**28.** Ha a tag nem fogadja el az egyesület céljait, továbbá nem vállalja az alapszabály és a közgyűlési határozatok szerinti kötelezettségek teljesítését, az egyesület a tagsági jogviszonyt harminc napos határidővel írásban felmondhatja; erről a közgyűlés dönt.

**28/A.** A tagnak jogszabályt, alapszabályt vagy közgyűlési határozatát súlyosan vagy ismételten sértő magatartása esetén a közgyűlés a taggal szemben bármely egyesületi tag kezdeményezésére kizárási eljárást folytathat le.

A kizárásról határozó közgyűlésen - a tisztességes eljáráshoz való jog alapján - lehetőséget kell adni a kizárással érintett tagnak arra, hogy véleményét, észrevételeit szóban ismertesse.

A kizárásról rendelkező határozatot írásba kell foglalni és indokolással kell ellátni. A kizáró határozatot a kizárt taggal közölni kell. A kizárás ellen a tag részére az egyesület külön fellebbezési lehetőséget nem biztosít; azonban a kizárt tag - amennyiben a határozatot törvénysértőnek tartja - bírósághoz fordulhat.

Jogszabályt, alapszabályt vagy közgyűlési határozatot sértő vagy az egyesület céljával összeegyezhetetlen tagi magatartás esetén az egyesület más jogkövetkezmény alkalmazására nem jogosult, a taggal szembeni ilyen eljárási szabályok megalkotását mellőzi.

**29**. A diáksport egyesület megszűnik, ha

a./ feloszlatását a küldöttközgyűlés kétharmados szótöbbséggel kimondja,

b./ felügyelő szerve feloszlatja,

c./ más sportegyesülettel egyesül,

d./ felügyelő szerve megállapítja megszűnését.

e./ a törvényességi ellenőrzési eljárás eredményeképpen a bíróság megszűnteti vagy megállapítja megszűnését,

f) a fizetésképtelensége miatt indult eljárásban a bíróság megszünteti, és az egyesületet a nyilvántartásból törlik.

**30**. A Berze DSE pártoktól független, azoktól támogatást nem kap, politikai tevékenységet nem folytat, pártoknak anyagi támogatást nem nyújt.

**30/A.** Az egyesület csak akkor jogosult használni a közhasznú megjelölést, amennyiben bíróság e jogállását (közhasznú szervezet) a nyilvántartásba bejegyzi. Az egyesület elnöke hatvan napon belül köteles kérni a közhasznú jogállás törlését, ha a közhasznúvá minősítés jogszabályi feltételeinek az egyesület nem felel meg.

**30/B**. Ha az egyesület éves bevétele meghaladja az ötvenmillió forintot, a közgyűlés/küldöttgyűlés – az alapszabály újabb módosításával – felügyelő szerv létrehozásáról köteles dönteni.

**31.** A jelen alapszabályban nem szabályozott kérdésekben a Polgári Törvénykönyvről szóló 2003. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2012. évi CLXXV. törvény rendelkezései irányadók az irányadók.

Záradék:

Ezt az alapszabályt - módosításaival egységes szerkezetben - az egyesület küldöttgyűlése 2022. október 13. napján egyhangú határozattal fogadta el. A 2011. évi CLXXXI. tv. 38.§ (2) bekezdése alapján az egyesület elnökeként igazolom, hogy az alapszabály egységes szerkezetbe foglalt szövege megfelel az alapszabály módosítások alapján hatályos tartalmának. Ennek elkészítésére az alapszabály azon pontjainak változása adott okot, amelynél e változások dőlt, félkövér betűtípussal szedettek.

Gyöngyös, 2022. október 13.

Vályi Nagy Csilla

elnök

Az általam egységes szerkezetbe foglalt módosított alapszabályt az elnöki aláírást követően **ellenjegyzem** azzal, hogy a létesítő okirat egységes szerkezetbe foglalt szövege megfelel a létesítőokirat-módosítások alapján hatályos tartalmának

Gyöngyös, 2022. október 13. napján

Dr. Réthy Béla

ügyvéd, 3200 gyöngyös, Szent Bertalan utca 8. fsz. 6. KASZ: 36067752